als_Latn dik_Latn sag_Latn
Muzikë e mbështjellë nga Andy Warhol
Artisti i madh e kishte pasion dizajnimin e mbështjellësve të albumeve. Për herë të parë në një vend janë ekspozuar të gjitha krijimet e tij.
Politiko
E Hënë, 23 Qershor 2014 | 17:00
0 Komente.
Nuk është vetëm portreti i Marilyn Monroe dhe konservat e supës Campbell.
Edhe mbështjellësit e albumeve të realizuara nga Andy Warhol e kanë vendin e tyre në panteonin e pop-artit.
Aty është Bananja, por edhe Zinxhiri i pantallonave.
Në Muzeun e Artit Cranbrook, në Bloomfield Hills, afër Detroit, është hapur ekspozita më e plotë deri më tash e mbështjellësve të albumeve të Warhol’it – përfshirë edhe tre të albume të zbuluara së fundmi, të cilat kurrë më parë nuk janë shfaqur në ambient të tillë.
Warhol On Vinyl: The Record Covers, 1949-1987+ do të qëndrojë e hapur deri më 15 Maj. Aty prezantohen 60 mbështjellës unikë albumesh dhe 40 variacione me ngjyra dhe madhësi.
Ka shumë që janë të njohur, por ka edhe krejtësisht të panjohur.
Aty është The Velvet Underground & Nico, albumi debutues i The Velvet Underground, nga viti 1967, me bananen e famshme, dhe Sticky Fingers i Rolling Stones, nga 1971, ku përveç hit këngëve Brown Sugar dhe Wild Horses, hit është bërë edhe fotografia provokuese e burrit në xhinse.
“Andy Warhol saktësisht e kishte kuptuar potencialin e mbështjellësit të albumit për t’u koleksionuar nga masa”, thotë kuratorja e ekspozitës, Laura Mott.
“Shumë pak njerëz mund t’i posedojnë veprat artistike, derisa disqet mund të blihen nga miliona adhurues”.
Kjo ekspozitë u bë e mundshme pasi Frank Edwards, anëtar i bordit, ia dhuroi Muzeut të Artit Cranbrook koleksionin e tij të mbështjellësve origjinalë të Warholit. Ai deshi që bota ta shihte këtë koleksion.
Disa albume prezantohen për herë të parë publikisht, si Melodic Magic: Lew White at the Organ with His Orchestra, i realizuar rreth vitit 1953, që u zbulua vitin e kaluar.
Gjithashtu paraqitet edhe mbështjellësi i albumit të Count Basie, i vitit 1955, në të cilin Warhol për herë të parë bëri portet të një personi të famshëm, ashtu si edhe albumi Giant Size $1.57 Each, i vitit 1963, që llogaritet si mbështjellësi i parë pop-art.
Ky konsiderohet momenti kur vetë mbështjellësi shndërrohet në vepër artistike.
Në vitin 1949, pas përfundimit të studimeve të dizajnit grafik në Carnegie Tech, në Pittsburgh, Warhol shkoi në New York, ku së pari e dizajnoi mbështjellësin e albumit A Program of Mexican Music, të dirigjentit Carlos Chavez, që ishte pjesë e ekspozitës së artit meksikan. Edhe ky mbështjellës do të shfaqet në Cranbrook.
Warholit aq shumë i pëlqeu kjo përvojë, sa që filloi të shkonte nëpër dyqanet e disqeve, t’i shfletonte stoqet, e kur i pëlqente puna e ndonjë kompanie, t’i thërriste në telefon dhe t’u thoshte: “Unë Jam Andy Warhol. Dua ta bëj një mbështjellës albumi për ju”.
Mbështjellësit e albumeve janë mediumi i vetëm në të cilin Warhol ka punuar gjatë tërë jetës së tij.
Ky është rrëfimi për dashurinë e tij ndaj muzikës.
A.M.
als_Latn als_Latn slv_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn mos_Latn